SKRIFTLIG FORESPØRGSEL E-2554/01

af Salvador Garriga Polledo (PPE-DE) til Kommissionen

(19. september 2001)

Om: EU's eventuelle opgivelse af sanktioner over for USA i FSC-sagen

WTO har for anden gang på under to år truffet en afgørelse, der giver EU medhold i sine argumenter mod det amerikanske program FSC (Foreign Sales Corporation), der indebærer subsidier for mange millioner dollars.

WTO finder, at denne ordning er uforenelig med organisationens regler, og kræver, at Washington afhjælper dette forhold.

Eftersom EU i sin tid truede med at indføre sanktioner til en værdi af mindst 4 mia. USD i tilfælde af, at WTO gav det medhold, agter Kommissionen da at kræve, at disse sanktioner virkeliggøres, at beløbsstørrelsen nedsættes, eller vil den direkte give afkald på at bruge dette middel, hvis der kan opnås en aftale, som er tilfredsstillende for begge parter?

Svar afgivet på Kommissionens vegne af Pascal Lamy

(5. november 2001)

Et panel under Verdenshandelsorganisationen (WTO) traf i oktober 1999 afgørelse om, at USA's beskatningssystem for udenlandske handelsselskaber Foreign Sales Corporations (FSC) er uforeneligt med WTO's regler. I februar 2000 bekræftede WTO's appelinstans panelets afgørelse.

I september 2000 indgik EU og USA en aftale om proceduren for behandlingen af denne sag.

Aftalen går ud på følgende:

- EU indleder en hurtig WTO-panelprocedure, der eventuelt kan omfatte en appel til WTO's appelinstans, for at undersøge, om den ændrede lovgivning om udenlandske handelsselskaber (FSC) er forenelig med WTO-reglerne.

- EU anmoder også om en tilladelse fra WTO's tvistbilæggelsesorgan (DSB) til at vedtage modforholdsregler i form af suspension af indrømmelser over for USA med angivelse af det beløb, modforholdsreglerne repræsenterer, og den foreløbige liste over amerikanske produkter, der skal omfattes af sanktionerne. Hvis USA gør indvendinger mod det omfang af modforholdsregler, EU anmoder om, indbringes sagen til voldgiftsafgørelse i WTO. Voldgiftsproceduren udsættes imidlertid, til den hurtige WTO-panelprocedure er afsluttet.

- EU træffer ikke modforholdsregler over for USA, medmindre WTO fordømmer den ændrede lovgivning om udenlandske handelsselskaber (FSC).

Som første trin i panelproceduren forelagde EU den 17. november 2000 for WTO både anmodningen om suspension af bevillinger og anmodningen om høringer. WTO-panelet traf afgørelse den 20. august 2001, hvorved det fordømte den nye FSC-lovgivning. Den 15. oktober 2001 appellerede USA denne afgørelse til WTO's appelinstans, således som det har ret til ifølge WTO-bestemmelserne. Appelinstansen forventes at træffe afgørelse inden 90 dage fra appeldatoen.

Når panelproceduren afsluttes, genoptages voldgiftsproceduren automatisk, hvorved det undersøges, om beløbet svarende til de modforholdsregler, EU anmoder om, er rimeligt. Det er således op til WTO's voldgiftsmænd at fastsætte beløbet for de modforholdsregler, EU i sidste ende kan træffe over for USA. Dette beløb må ikke overstige det, EU oprindeligt anmodede om, dvs. 4 mia. USD.

På denne baggrund står det klart, at Kommissionen ikke har givet afkald på nogen ret i henhold til WTO-bestemmelserne. Som allerede nævnt vil WTO's appelinstans gennemgå panelets afgørelse, og hvis afgørelsen bekræftes, vil det endelige beløb for de modforholdsregler, EU måtte være berettiget til at træffe, blive fastsat af voldgiftmændene. Dog forventer Kommissionen fortsat, at USA vil efterleve WTO-reglerne.